b'\n_START_ARTICLE_\nDinamitas\n_START_PARAGRAPH_\nDinamitas \xe2\x80\x93 galingesnis nei parakas sprogmuo, kurio sudedamosios dalys yra nitroglicerinas ir sorbento mi\xc5\xa1inys.\n_START_SECTION_\nIstorija\n_START_PARAGRAPH_\n\xc5\xbdodis dinamitas yra kil\xc4\x99s i\xc5\xa1 graik\xc5\xb3 kalbos \xc5\xbeod\xc5\xbeio \xce\xb4\xcf\x85\xce\xbd\xce\xb1\xce\xbc\xce\xb9\xcf\x82 (dunamis), rei\xc5\xa1kian\xc4\x8dio gali\xc4\x85, ir priesagos -\xce\xb9\xcf\x84\xce\xb7\xcf\x82 (-it\xc4\x93s)._NEWLINE_Mi\xc5\xa1in\xc4\xaf 1866 m. i\xc5\xa1rado ir 1867 m. spalio m\xc4\x97n. u\xc5\xbepatentavo \xc5\xa1ved\xc5\xb3 chemikas ir in\xc5\xbeinierius Alfredas Nobelis._NEWLINE_I\xc5\xa1rad\xc4\x97jas dinamit\xc4\x85 pardavin\xc4\x97jo kaip \xe2\x80\x9eNobelio saugius sprogimo miltelius\xe2\x80\x9c. Po pristatymo visuomenei dinamitas tapo labai populiarus parako ir nitroglicerino pakaitalas ._NEWLINE_Nobelis grie\xc5\xbetai kontroliavo patent\xc4\x85 ir nelicencijuot\xc4\x85 gamyb\xc4\x85 greitai u\xc5\xbedrausdavo. Bet keletas Jungtini\xc5\xb3 Amerikos Valstij\xc5\xb3 verslinink\xc5\xb3 ap\xc4\x97jo patent\xc4\x85, naudodami \xc5\xa1iek tiek kitoki\xc4\x85 formul\xc4\x99. Nepaisant to, dinamitas atne\xc5\xa1\xc4\x97 Nobeliui did\xc5\xbeiulius turtus, kuriuos jis panaudojo steigdamas Nobelio premij\xc4\x85.\n_START_SECTION_\nSud\xc4\x97tis\n_START_PARAGRAPH_\nDinamit\xc4\x85 sudaro 3 dalys nitroglicerino, 1 dalis sorbento mi\xc5\xa1inio ir nedidelis natrio karbonato kiekis. I\xc5\xa1 \xc5\xa1io mi\xc5\xa1inio padaromos lazdel\xc4\x97s, kurios \xc4\xafvyniojamos \xc4\xaf popieri\xc5\xb3. Da\xc5\xbeniausiai dinamitas gaminamas apie 20 cm ilgio ir 2,5 cm storio lazdel\xc4\x97mis, bet b\xc5\xabna ir kitoki\xc5\xb3 form\xc5\xb3.\n_START_SECTION_\nSavyb\xc4\x97s\n_START_PARAGRAPH_\nPats nitroglicerinas yra labai sprogus, grynas jis labai jautrus \xc5\xa1okui (gali sprogti nuo sm\xc5\xabgio), o po kiek laiko tampa dar nestabilesn\xc4\x97s b\xc5\xabsenos. D\xc4\x97l to gryn\xc4\x85 nitroglicerin\xc4\x85 pavojinga naudoti ar transportuoti. Sumai\xc5\xa1ytas su sorbento mi\xc5\xa1iniu nitroglicerinas tampa nebejautrus sm\xc5\xabgiui._NEWLINE_Dinamitas yra gan nejautrus sm\xc5\xabgiams ir trin\xc4\x8diai. Sakoma, kad dinamitas sudegs, bet nesprogs, jei bus \xc4\xafmestas \xc4\xaf nedidel\xc4\x99 ugn\xc4\xaf._NEWLINE_Silpnas sprogimas dinamit\xc4\x85 detonuoja; tam naudojama sprogdinamoji galvut\xc4\x97 ar pana\xc5\xa1\xc5\xabs prietaisai. Dinamitas taip pat gali b\xc5\xabti detonuotas i\xc5\xa1mirkius lazdel\xc4\x99 benzine ir tada padegus._NEWLINE_Ilgai laikant dinamit\xc4\x85, jis \xe2\x80\x9eprakaituoja\xe2\x80\x9c, t. y., nitroglicerinas prasiskverbia pro sorbent\xc4\x85 \xc4\xaf pavir\xc5\xa1i\xc5\xb3 ir ant lazdel\xc4\x97s pavir\xc5\xa1iaus suformuoja gryno skys\xc4\x8dio la\xc5\xa1elius. Tai sukelia pavoj\xc5\xb3, ir d\xc4\x97l to suma\xc5\xbe\xc4\x97ja dinamito panaudojimo galimyb\xc4\x97s.\n_START_SECTION_\nPanaudojimas\n_START_PARAGRAPH_\nDinamitas naudojamas statybose, kalnakasybos pramon\xc4\x97je, povandeniniams sprogdinimams, kasant tunelius, pastatams griauti. Taip pat dinamitas pla\xc4\x8diai naudotas kariniuose konfliktuose. \xc5\xa0iuo metu daugelyje sfer\xc5\xb3 dinamit\xc4\x85 pakeit\xc4\x97 nauji sprogmenys.'